Document ID: 32009L0067

DIREKTIVA 2009/67/ES EVROPSKEGA PARLAMENTA IN SVETA
z dne 13. julija 2009
o vgradnji svetlobnih in svetlobno-signalnih naprav na dvo- ali trikolesna motorna vozila
(kodificirana različica)
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 95 Pogodbe,
ob upoštevanju predloga Komisije,
ob upoštevanju mnenja Evropskega ekonomsko-socialnega odbora (1),
v skladu s postopkom, določenim v členu 251 Pogodbe (2),
ob upoštevanju naslednjega:
(1)
Direktiva Sveta 93/92/EGS z dne 29. oktobra 1993 o vgradnji svetlobnih in svetlobno-signalnih naprav na dvo- ali trikolesna motorna vozila (3) je bila bistveno spremenjena (4). Zaradi jasnosti in racionalnosti bi bilo treba navedeno direktivo kodificirati.
(2)
Direktiva 93/92/EGS je ena od posamičnih direktiv v sistemu ES-homologacije, predvidenih v Direktivi Sveta 92/61/EGS z dne 30. junija 1992 o homologaciji dvo- ali trikolesnih motornih vozil, kakor je bila nadomeščena z Direktivo 2002/24/ES Evropskega parlamenta in Sveta z dne 18. marca 2002 o homologaciji dvo- in trikolesnih motornih vozil (5) in ki določa tehnične predpise za oblikovanje in konstrukcijo dvo- in trikolesnih motornih vozil v zvezi z vgradnjo svetlobnih in svetlobno-signalnih naprav. Ti tehnični predpisi se nanašajo na približevanje zakonodaje držav članic, da se omogoči uporaba postopka ES-homologacije, predvidenega v Direktivi 2002/24/ES, za vsak tip vozila. Zato se določbe Direktive 2002/24/ES o sistemih, sestavnih delih in samostojnih tehničnih enotah dvo- ali trikolesnih motornih vozil uporabljajo za to direktivo.
(3)
V vsaki državi članici bi morale svetlobne in svetlobno-signalne naprave, vgrajene na dvo- ali trikolesna motorna vozila, imeti nekatere tehnične značilnosti, določene v obveznih predpisih. Pripraviti je treba usklajene zahteve za vgradnjo teh naprav, da bo mogoče uporabiti postopek ES-homologacije, določen v Direktivi 2002/24/ES za vsako tako vozilo.
(4)
Treba bi bilo predpisati, da se svetlobna oprema, homologirana za vozila kategorij M1 in N1 v skladu z ustreznimi direktivami, lahko vgradi tudi na dvo- ali trikolesna motorna vozila. Vključiti bi bilo treba tudi določbe, ki bodo dovoljevale možnost vgradnje žarometov za meglo, zadnjih svetilk za meglo, žarometov za vzvratno vožnjo in varnostnih utripalk na trikolesne mopede in lahke kvadricikle.
(5)
Zaradi lažjega dostopa do trgov držav nečlanic Skupnosti glede zadevnih dvokolesnih motociklov bi bilo treba vzpostaviti enakovrednost med zahtevami te direktive in zahtevami Pravilnika št. 53 Gospodarske komisije ZN za Evropo (6) (UNECE).
(6)
Ta direktiva ne bi smela posegati v obveznosti držav članic v zvezi z roki za prenos v nacionalno pravo in za začetek uporabe direktiv, navedenimi v delu B Priloge VII -
SPREJELA NASLEDNJO DIREKTIVO:
Člen 1
Ta direktiva se uporablja za vgradnjo svetlobnih in svetlobno-signalnih naprav na vse tipe vozil iz člena 1 Direktive 2002/24/ES.
Člen 2
Postopek, po katerem poteka ES-homologacija za sestavne dele glede vgradnje svetlobnih in svetlobno-signalnih naprav na tip dvo- ali trikolesnega motornega vozila, in pogoji za prosti pretok takih vozil so določeni v Direktivi 2002/24/ES.
Člen 3
1. V skladu s členom 11 Direktive 2002/24/ES se s tem prizna enakovrednost med zahtevami, določenimi v tej direktivi za dvokolesne motocikle, in zahtevami, določenimi v Pravilniku št. 53 UNECE.
2. Organi držav članic, ki podeljujejo ES-homologacije za sestavne dele, morajo priznavati homologacije in oznake homologacij, podeljene v skladu z zahtevami Pravilnika št. 53 UNECE namesto ustreznih homologacij in oznak homologacij za sestavne dele, podeljenih v skladu s to direktivo.
Člen 4
Spremembe, potrebne za prilagoditev zahtev iz prilog I do VI tehničnemu napredku, se sprejmejo po postopku iz člena 18(2) Direktive 2002/24/ES.
Člen 5
1. Države članice zaradi razlogov v zvezi z vgradnjo svetlobne in svetlobno-signalne opreme ne smejo:
-
zavrniti podelitve ES-homologacije za tip dvo- ali trikolesnega motornega vozila, ali
-
prepovedati registracije, prodaje ali začetka uporabe dvo- ali trikolesnih motornih vozil,
če vgradnja svetlobne in svetlobno-signalne opreme ustreza zahtevam te direktive.
2. Države članice zavrnejo podelitev ES-homologacije za vsak nov tip dvo- ali trikolesnega motornega vozila zaradi razlogov v zvezi z vgradnjo svetlobne in svetlobno-signalne opreme, če zahteve te direktive niso izpolnjene.
3. Države članice predložijo Komisiji besedila temeljnih predpisov nacionalne zakonodaje, sprejetih na področjih, ki jih ureja ta direktiva.
Člen 6
Direktiva 93/92/EGS, kakor je bila spremenjena z Direktivo iz dela A Priloge VII, se razveljavi brez poseganja v obveznosti držav članic v zvezi z roki za prenos v nacionalno pravo in za začetek uporabe direktiv, navedenimi v delu B Priloge VII.
Sklicevanja na razveljavljeno direktivo se štejejo za sklicevanja na to direktivo in se berejo v skladu s korelacijsko tabelo iz Priloge VIII.
Člen 7
Ta direktiva začne veljati dvajseti dan po objavi v Uradnem listu Evropske unije.
Uporablja se od 1. januarja 2010.
Člen 8
Ta direktiva je naslovljena na države članice.
V Bruslju, 13. julija 2009

Labels: 8
1
15